b'\n_START_ARTICLE_\nBaltijos cirkas\n_START_PARAGRAPH_\nBaltijos cirkas \xe2\x80\x93 vienintel\xc4\x97 profesionali cirko organizacija Lietuvoje. Cirko programoje dalyvauja Lietuvos ir u\xc5\xbesienio cirko artistai. 1995 m. kilnojam\xc4\x85j\xc4\xaf \xe2\x80\x9eBaltijos cirk\xc4\x85\xe2\x80\x9c \xc4\xafk\xc5\xabr\xc4\x97 buv\xc4\x99s \xe2\x80\x9eVilniaus\xe2\x80\x9c cirko artistas Petras Variakojis (dabartinis cirko direktorius).\n_START_SECTION_\nCirko veikla\n_START_PARAGRAPH_\n\xe2\x80\x9eBaltijos cirkas\xe2\x80\x9c savo veikla siekia populiarinti profesional\xc5\xb3 cirko men\xc4\x85 Lietuvoje, programas \xc5\xbei\xc5\xabrovui pristato i\xc5\xa1tisus metus. Vasar\xc4\x85 gastrol\xc4\x97s vyksta \xc5\xa1apito palapin\xc4\x97je \xc4\xafvairiuose \xc5\xa1alies miestuose, \xc5\xbeiem\xc4\x85 \xe2\x80\x93 vaidinimai rengiami Lietuvos sporto ir pramog\xc5\xb3 arenose, Kauno sporto hal\xc4\x97je ir kt. Pastar\xc5\xb3j\xc5\xb3 met\xc5\xb3 programos - \xe2\x80\x9eAnt drambli\xc5\xb3 aplink pasaul\xc4\xaf\xe2\x80\x9c, \xe2\x80\x9eBig Top\xe2\x80\x9c cirko gastrol\xc4\x97s Kauno sporto hal\xc4\x97je, \xe2\x80\x9eEkstremal\xc5\xb3 ir stebuklinga. Europos cirkas\xe2\x80\x9c._NEWLINE_Kasmet cirkas pristato nauj\xc4\x85 tarptautin\xc4\x99 cirko program\xc4\x85, kurioje b\xc5\xabna vis\xc5\xb3 cirko \xc5\xbeanr\xc5\xb3 numeriai. Gastrol\xc4\x97ms kvie\xc4\x8diami profesional\xc5\xabs auk\xc5\xa1to meninio lygio cirko artistai i\xc5\xa1 Ryt\xc5\xb3 ir Vakar\xc5\xb3 Europos, Afrikos cirk\xc5\xb3. Vaidinimuose taip pat dalyvauja profesional\xc5\xabs Lietuvos cirko artistai._NEWLINE_Kaune veikia \xe2\x80\x9eBaltijos cirko\xe2\x80\x9c repeticin\xc4\x97 baz\xc4\x97. Joje savo meistri\xc5\xa1kum\xc4\x85 tobulina cirko artistai, vaikai mokomi cirko meno. 2008 m. Kaune prad\xc4\x97tas \xc4\xafrengti "Baltijos cirko" stacionaras (buvusiame kareivini\xc5\xb3 pastate).\n_START_SECTION_\nKloun\xc5\xb3 muziejus\n_START_PARAGRAPH_\nCirko b\xc5\xabstin\xc4\x97je Kaune veikia kloun\xc5\xb3 muziejus, \xc4\xafkurtas P. Variakojo iniciatyva. Muziejaus ekspozicijoje pristatoma apie 2000 eksponat\xc5\xb3 - l\xc4\x97li\xc5\xb3. Tai klounai - pie\xc5\xa1ti, megzti, susi\xc5\xabti i\xc5\xa1 med\xc5\xbeiagini\xc5\xb3 lopyn\xc4\x97li\xc5\xb3, dro\xc5\xbeti i\xc5\xa1 med\xc5\xbeio, lieti i\xc5\xa1 stiklo, keramikiniai, sidabriniai ir pan. Tarp eksponat\xc5\xb3 yra nema\xc5\xbeai unikali\xc5\xb3. Nuolat papildoma kloun\xc5\xb3 ekspozicija yra viena did\xc5\xbeiausi\xc5\xb3 Europoje.'